钦定古今图书集成/明伦汇编/氏族典/第249卷 > 张元祯
## 钦定古今图书集成/明伦汇编/氏族典/第249卷 > 张元祯

按《明外史张元祯传》：“元祯字廷祥，南昌人。五岁能诗。
宁靖王召见，命名元征。巡抚韩雍器之曰：‘人瑞也’。乃
易元祯。举天顺四年进士，改庶吉士，授编修。宪宗嗣
位，预修《英宗实录》，与执政议不合，引疾家居，讲求性
命之学。弘治初，召修《宪宗实录》，进左赞善。《实录》成，迁
南京侍讲学士，以养母归。久之，召为《会典》副总裁。至”
则进学士，充经筵日讲官。数月以母忧去。服阕，迁南
京太常寺卿。以修《通鉴纂要》复召为副总裁，改掌詹
事府事。武宗立，擢吏部左侍郎，入东阁，专典诰敕。元
祯素有盛誉，林居久，晚乃复出。馆阁诸人悉后辈，见
元祯言论意态，以为迂阔，多姗笑之。卒。天启初，追谥
“文裕。”